Sagen om en drengs usædvanligt grove overfald på en tilfældig mand ved Aalborg Stadion kommer nu for landsretten. Anklagemyndigheden besluttede mandag at anke byrettens dom på fængsel i fire år. Offeret døde, da han blev sparket og slået af drengen, der dengang var 15 år. Fredagens dom i et nævningeting i retten i Aalborg har vakt stor debat i medierne, hvor politikere og læserbrevsskribenter har givet udtryk for forargelse over udfaldet. Retten fastslog, at der ikke var tale om manddrab. I stedet blev drengen fundet skyldig i vold med døden til følge, hvilket straffes lavere end drab. Drengens unge alder var hovedårsagen til den forholdsvis lave straf på fire år, lød det fra retsformanden i Aalborg. Unge under 18 år kan højst straffes med otte års fængsel for manddrab, og denne regel i straffeloven har politikere fra flere partier og også justitsminister Lene Espersen (K) erklæret sig parat til at ændre. Anledningen er netop fredagens dom. I særligt grove sager bør unge straffes på lige fod med voksne, lyder kravet. /ritzau/

Referat:
Anklagemyndigheden har besluttet at anke dommen på fire års fængsel til den 16-årige dreng i sagen fra Aalborg. Fire års fængsel er ikke den rigtige dom, mener anklagemyndigheden om byrettens dom